**Lauri Ilmari Palmunen** (s. 15. helmikuuta 1952 Laitila) on suomalainen tietokirjailija, Varsinais-Suomen liiton entinen edunvalvontajohtaja ja entinen kansanedustaja.

Politiikka ja työura
--------------------

Palmunen toimi Keskustapuolueen kansanedustajana vuosina 1979–1983. Hän oli presidentin valitsijamies vuosina 1978 (Urho Kekkonen) ja 1982 (Johannes Virolainen). Palmunen on ollut Laitilan kunnanvaltuuston jäsen vuosina 1976–1987 ja Raision kaupunginvaltuuston jäsen 1988–1991.

Palmunen on Turun tuomiokirkkoseurakunnan seurakuntaneuvoston jäsen (2006–). Vuonna 2016 hänet valittiin Suomen evankelis-luterilaisen kirkon kirkolliskokouksen jäseneksi. 

Palmunen valmistui valtiotieteen maisteriksi Turun yliopistosta vuonna 1978. Hän toimi lyhyen aikaa Laitilan Sähkö Oy:n tiedotussihteerinä ja nousi vuonna 1979 eduskuntaan yli 8 000 äänellä. Kansanedustajuus jäi yhden kauden mittaiseksi. Tämän jälkeen hän toimi muutaman vuoden terveyskeskuksen talouspäällikkönä Laitilassa. Vuodesta 1987 lähtien Palmunen oli virkamiehenä Varsinais-Suomen maakuntaliitossa (1987–1991) ja Varsinais-Suomen liitossa (1993–2016), ensin maakuntasihteerinä ja lopuksi edunvalvontajohtajana. Vuosina 1991–1993 Palmunen oli kahden vuoden ajan Suomen Keskusta rp:n vt. järjestöpäällikkö.

Palmunen oli ehdokkaana vuoden 2021 kuntavaaleissa Turussa mutta ei päässyt läpi. Hänet valittiin elokuussa 2021 Turun kaupungin nimistötoimikunnan puheenjohtajaksi.

Muu ura
-------

Palmunen on toimittanut Varsinais-Suomen maakuntaliiton / Varsinais-Suomen liiton julkaiseman *Varsinais-Suomen maakuntakirjan* vuosina 1987, 1990, 1997, 2005, 2011 ja 2013. Lisäksi hän on tehnyt kaksi visailukirjasta, *Mikä mikä maakunta, kysymyksiä Varsinais-Suomesta 1.* (2011) ja saman teoksen kakkososa (2013). Eläkkeelle jäätyään Palmunen on kirjoittanut Keskustan Varsinais-Suomen piirin kustantaman kirjan *Karvetin herttuakunta, sata vuotta keskustapolitiikkaa Varsinais-Suomessa* (2018).

Palmunen on 2000-luvulla toiminut Turussa tietokilpailuaktiivina ja oli toukokuussa 2008 perustamassa Turun tietokilpailuyhdistystä tullen valituksi sen ensimmäiseksi varapuheenjohtajaksi. Hän on toiminut myös Turun Mensassa muun muassa puheenjohtajana vuosina 2003–2004. Hän on Turkuseura – Åbosamfundet ry:n hallituksen jäsen (2016–).

Yksityiselämä
-------------

Lauri Palmunen avioitui vuonna 1977 Marja Kortekankaan kanssa. Marja Palmunen on ollut toimittaja ja toiminut Suomen Journalistiliiton varapuheenjohtajana ja järjestöpäällikkönä. Palmusilla on kolme aikuista tytärtä.

Lähteet
-------

* .aspx Lauri Palmunen *Suomen kansanedustajat*. Eduskunta.

### Viitteet

1. 1 2 3  Suomen kansanedustajat
2. ↑  Turun Tuomiokirkkoseurakunta *Seurakuntavaalien tulospalvelu*. Suomen Evankelis-luterilainen kirkko.  Arkistoitu 19.11.2018. Viitattu 19.11.2018.
3. ↑  Valtiolliset vaalit 1979 (sivu 82) *Suomen virallinen tilasto*. Viitattu 19.11.2018.
4. 1 2  Varsinais-Suomen keskustalaisten historiikki syntyi laitilalaislähtöisen Lauri Palmusen kynästä *Seutusanomat Vakka*.  13.3.2018.  Arkistoitu 19.11.2018. Viitattu 19.11.2018.
5. ↑  Lauri Palmunen *MTV Uutiset*. Viitattu 1.9.2021.
6. ↑  Heino, Jari: Palmunen nousi Hummelstedtin ikitehtävään.  *Turun Sanomat*, 31.8.2021, s. 5.
7. ↑  TTY:n hallitus Turun tietokilpailuyhdistys. Viitattu 26.3.2010. [vanhentunut linkki]


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Eduskunta

 |

 |